Okresná prokuratúra Zvolen 
Trhová 1, 960 19 Zvolen 1

Sp. zn. : 2 Pv 576/13/6611	Zvolen, 5.11.2013
EEČ : 2-51-173-2013

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno e Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorého sa dopustil tým, že sa dňa 03.09.2013 v čase okolo 19.45 h vo XXXXX XXXXX v resocializačnom stredisku XXXXX na skupinovom večernom sedení v prítomnosti ďalších ôsmych osôb vyhrážal smrťou XXXXX, nar. XXXXX a to slovami, že má na neho nervy, že ho raz dobije, podreže a potom vyhodí von oknom a na záver dodal, že to myslí vážne, čo vyvolalo u XXXXX, nar. XXXXX, trvale bytom XXXXX dôvodnú obavu o jeho život,

lebo obvinený nebol v čase činu pre nepríčetnosť trestne zodpovedný.

Odôvodnenie:
Poverený príslušník OO PZ XXXXX uznesením pod sp. zn. ORP-1212/ZV-ZV-13 dňa 03.09.2013 postupom podľa § 199 ods. 1 Tr. poriadku začal trestné stíhania a následne dňa 04.09.2013 vzniesol postupom podľa § 206 ods. 1 Tr. poriadku obvinenie ml. XXXXX, nar. XXXXX v XXXXX, trvale bytom XXXXX - XXXXX, XXXXX, t. č. XXXXX pre prečin nebezpečného vyhrážania podľa § 360 ods. 1, ods. 2 písm. e/ Tr. zákona, ktorého sa dopustil na tom skutkovom základe, že sa dňa 03.09.2013 v čase okolo 19.45 h vo XXXXX v resocializačnom stredisku XXXXX na skupinovom večernom sedení v prítomnosti ďalších ôsmych osôb vyhrážal smrťou XXXXX, nar. XXXXX a to slovami, že má na neho nervy, že ho raz dobije, podreže a potom vyhodí von oknom a na záver dodal, že to myslí vážne, čo vyvolalo u XXXXX, nar. XXXXX, trvale bytom XXXXX dôvodnú obavu o jeho život.

	Vo veci bolo vykonané vyšetrovanie, v rámci ktorého boli vykonávané úkony smerujúce k objasneniu veci a to výsluchy obvineného, poškodeného, zabezpečené listinné dôkazy a výsluchy ďalších svedkov. 

	Obvinený ml. XXXXX sa ku skutku, ktorý mu je kladený za vinu v plnej miere doznal a viac využijúc ustanovenie § 34 Tr. poriadku k veci odmietol vypovedať. 

	Poškodený XXXXX vo svojej výpovedi uviedol, že absolvuje od 24.05.2013 dobrovoľnú odvykaciu kúru na závislosť na automatoch v XXXXX kde dňa 03.09.2013 mali večernú skupinu s terapeutkou XXXXX, na ktorej boli prítomní viacerí pacienti, pričom pri riešení problémov jeho osoby sa o slovo prihlásil XXXXX, ktorý mu začal vykrikovať, že ho už dávno štve, že ho dobije, pričom keďže si myslel, že sa jedná o srandu, trochu sa usmial, na čo sa agresivita obvineného začala stupňovať, začal kričať, aby sa nesmial, lebo ho prehodí oknom a podreže ho, z čoho ostal zaskočený a začal mať obavy. 

	Výpoveď poškodeného potvrdila svojou výpoveďou aj terapeutka XXXXX, ktorá mala tiež obavy z výrokov a správania obvineného a to jednak vzhľadom na jeho povahu ako aj skutočnosť ohľadom jeho osoby, t. j., že bol trestne stíhaný za lúpež a podobne. 

Skutočnosti okrem výpovede poškodeného a vlastne samotného doznania obvineného potvrdili aj na terapii prítomné ďalšie osoby a to XXXXX, XXXXX a XXXXX. 

	Vzhľadom ku skutočnosti, že po výsluchu obvineného vyšetrovateľ dospel k záveru, že je potrebné skúmať jej duševný stav, boli do konania na základe príkazu sudcu pre prípravné konania Okresného súdu vo XXXXX sp. zn. 0Tp 285/13 zo dňa 25.09.2013 pribratí uznesením podľa § 142 ods. 1 Tr. poriadku dňa 03.10.2013 znalci z odboru psychológia, odvetvie klinická psychológia detí a dospelých za účelom  vyšetrenia duševného stavu obvineného  a to XXXXX a XXXXX. 

	V písomnom vyhotovení znaleckého posudku po vyšetrení obvineného ml. XXXXX znalci konštatujú, že obvinený v čase spáchania skutku trpel duševným ochorením v pravom slova zmysle, t. j. psychózou, konkrétne nediferencovanou schizofréniou, čo malo a má podstatný vplyv na jeho správanie a konanie. Obvinený v súčasnej dobe zmysle trestného konania nechápe. Vzhľadom na toto duševné ochorenie obvinený v čase spáchania trestného činu nemohol rozpoznať závažnosť svojho konania pre spoločnosť a svoje konanie nemohol ovládať. Jeho rozpoznávacie a ovládacie schopnosti boli vymiznuté. Znalci pobyt obvineného na slobode z psychiatrického hľadiska považujú za nebezpečný pre spoločnosť a preto navrhujú u obvineného ochranné psychiatrické liečenie ústavnou formou. 

	Z vykonaného dokazovania je preukázané, že obvinený ml. XXXXX sa dopustil skutku uvedenom v skutkovom zistení a svojim konaním naplnil pojmové znaky prečinu nebezpečného vyhrážania podľa § 360 ods. 1, ods. 2 písm. e/ Tr. zákona, pre ktorý mu bolo vznesené obvinenie. S poukazom však na závery znaleckého posudku nie je možné vyvodiť trestnoprávnu zodpovednosť za uvedený prečin voči osobe obvineného, nakoľko tohto sa dopustil pod vplyvom duševného ochorenia. 

	Vzhľadom  na  závery  znaleckého posudku bolo potom potrebné vo veci rozhodnúť tak, ako je to  uvedené vo výrokovej časti tohto uznesenia a trestné stíhanie vedené  proti obvinenému ml. XXXXX zastaviť postupom podľa § 215 ods. 1 písm. e/ Tr. poriadku, pretože obvinený nebol v čase činu pre nepríčetnosť trestne zodpovedný. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Andrea Kralj
prokurátor